CELEX: 32014R1142
Language: lt
Date: 2014-10-22 00:00:00
Title: 2014 m. spalio 22 d. Europos Parlamento ir Tarybos reglamentas (ES, Euratomas) Nr. 1142/2014, kuriuo iš dalies keičiamas Reglamentas (ES, Euratomas) Nr. 966/2012, kiek tai susiję su Sąjungos politinių partijų finansavimu

4.11.2014   
            
            
               LT
            
            
               Europos Sąjungos oficialusis leidinys
            
            
               L 317/28
            
         EUROPOS PARLAMENTO IR TARYBOS REGLAMENTAS (ES, EURATOMAS) Nr. 1142/2014
   2014 m. spalio 22 d.
   kuriuo iš dalies keičiamas Reglamentas (ES, Euratomas) Nr. 966/2012, kiek tai susiję su Sąjungos politinių partijų finansavimu
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo, ypač į jos 322 straipsnį, kartu su Europos atominės energijos bendrijos steigimo sutartimi, ypač jos 106a straipsniu,
   atsižvelgdami į Europos Komisijos pasiūlymą,
   teisėkūros procedūra priimamo akto projektą perdavus nacionaliniams parlamentams,
   atsižvelgdami į Audito Rūmų nuomonę (1),
   laikydamiesi įprastos teisėkūros procedūros (2),
   kadangi:
   
               (1)
            
            
               Europos lygmeniu politinės partijos yra svarbus Sąjungos integracijos veiksnys;
            
         
               (2)
            
            
               Europos Sąjungos sutarties 10 straipsnyje ir Europos Sąjungos pagrindinių teisių chartijos 12 straipsnio 2 dalyje nustatyta, kad politinės partijos Europos lygiu prisideda formuojant europinį politinį sąmoningumą ir reiškiant Sąjungos piliečių politinę valią;
            
         
               (3)
            
            
               2003 m. lapkričio 4 d. Europos Parlamentas ir Taryba priėmė Reglamentą (EB) Nr. 2004/2003 dėl reglamentų, reglamentuojančių Europos politines partijas, ir šių partijų finansavimo taisyklių (3);
            
         
               (4)
            
            
               2011 m. balandžio 6 d. rezoliucijoje dėl Reglamento (EB) Nr. 2004/2003 dėl reglamentų, reglamentuojančių Europos politines partijas, ir šių partijų finansavimo taisyklių taikymo (4), Europos Parlamentas, atsižvelgdamas į įgytą patirtį, pasiūlė keletą Europos politinių partijų ir Europos politinių fondų finansavimo patobulinimų;
            
         
               (5)
            
            
               2014 m. spalio 22 d. Europos Parlamentas ir Taryba priėmė Reglamentą (ES, Euratomas) Nr. 1141/2014 (5), kuriuo panaikinamas Reglamentas (EB) Nr. 2004/2003 ir nustatomos naujos taisyklės, skirtos, inter alia, politinių partijų ir politinių fondų finansavimui Europos lygmeniu, visų pirma, kiek tai susiję su finansavimo sąlygomis, finansavimo skyrimu ir paskirstymu, dovanomis ir įnašais, Europos Parlamento rinkimų kampanijų finansavimu, kompensuotinomis išlaidomis, draudimu finansuoti, sąskaitomis, ataskaitų teikimu ir auditu, įgyvendinimu ir kontrole, sankcijomis, Europos politinių partijų ir politinių fondų institucijos, Europos Parlamento atsakingo įgaliojimus suteikiančio pareigūno ir valstybių narių bendradarbiavimu bei skaidrumu;
            
         
               (6)
            
            
               į Europos Parlamento ir Tarybos reglamentą (ES, Euratomas) Nr. 966/2012 (6) (toliau – Finansinis reglamentas) turėtų būti įtrauktos taisyklės dėl įnašų iš Sąjungos bendrojo biudžeto, skirtų Europos politinėms partijoms kaip numatyta Reglamentu (ES, Euratomas) Nr. 1141/2014. Tomis taisyklėmis Europos lygmeniu politinėms partijoms turėtų būti suteiktos galimybės laiko atžvilgiu lanksčiau naudotis tais įnašais, nes taip yra būtina dėl jų veiklos pobūdžio;
            
         
               (7)
            
            
               Finansinio reglamento 125 straipsnio 6 dalyje numatyta Europos politinių partijų finansinės paramos sistema naudojant dotacijas veiklai neatitinka jų poreikių, visų pirma, kiek tai susiję su pareiga teikti metinę darbo programą, t. y. reikalavimu, kurio nėra valstybių narių teisės aktuose. Todėl finansinė parama Europos politinėms partijoms turėtų būti teikiama specifinio įnašo, kuris atitiktų specifinius Europos politinių partijų poreikius, forma. Vis dėlto, atsižvelgus į tai, kad Europos politiniams fondams toliau taikomos Finansinio reglamento nuostatos dėl dotacijų, turėtų būti galima jiems taikyti nuostatą dėl ribotos dalies perkėlimo trims mėnesiams, kaip šiuo metu numatyta pagal Finansinio reglamento 125 straipsnio 6 dalį;
            
         
               (8)
            
            
               nors finansinė parama skiriama nereikalaujant metinės darbo programos, Europos politinės partijos turėtų ex post įrodyti, kad Sąjungos finansavimas panaudotas tinkamai. Visų pirma, atsakingas įgaliojimus suteikiantis pareigūnas turėtų patikrinti, ar finansavimas panaudotas kompensuotinoms išlaidoms apmokėti, kaip nustatyta kvietime teikti paraiškas dėl įnašų, per šiame reglamente nustatytą terminą. Europos politinėms partijoms skirti įnašai turėtų būti panaudoti iki kitų finansinių metų, einančių po įnašų skyrimo metų, pabaigos, po kurių atsakingas įgaliojimus suteikiantis pareigūnas turėtų užtikrinti nepanaudoto finansavimo išieškojimą;
            
         
               (9)
            
            
               Sąjungos finansavimas, suteiktas Europos politinių partijų veiklos sąnaudoms finansuoti, neturėtų būti naudojamas kitiems tikslams, nei nustatytieji Reglamente (ES, Euratomas) Nr. 1141/2014, ypač jis neturėtų būti naudojamos tiesiogiai arba netiesiogiai finansuoti kitiems subjektams, kaip antai nacionalinėms politinėms partijoms. Europos politinės partijos turėtų naudoti įnašus tam, kad apmokėtų einamąsias arba būsimąsias išlaidas, o ne išlaidas ar skolas, kurios buvo patirtos ar susidarė prieš pateikiant paraišką skirti įnašus;
            
         
               (10)
            
            
               taip pat reikėtų supaprastinti įnašų skyrimą ir jį pritaikyti prie Europos politinių partijų ypatybių, ypač atsisakant atrankos kriterijų, nustatant vieną viso išankstinio finansavimo mokėjimo bendrąją taisyklę arba galimybę naudoti iš anksto nustatytas vienkartines išmokas, nustatyto dydžio finansavimą ir finansavimą remiantis vieneto įkainiu;
            
         
               (11)
            
            
               įnašai iš Sąjungos bendrojo biudžeto turėtų būti sustabdomi, mažinami arba jų mokėjimas nutraukiamas, jeigu Europos politinės partijos pažeidžia Reglamente (ES, Euratomas) Nr. 1141/2014 nustatytas pareigas;
            
         
               (12)
            
            
               Finansiniu reglamentu ir Reglamentu (ES, Euratomas) Nr. 1141/2014 pagrįstos sankcijos turėtų būti skiriamos nuosekliai ir turėtų būti laikomasi principo non bis in idem. Vadovaujantis Reglamentu (ES, Euratomas) Nr. 1141/2014, Finansiniame reglamente numatytos administracinės ir (arba) finansinės sankcijos neskirtinos vienu iš atvejų, kuriuo sankcijų jau buvo skirta remiantis Reglamentu (ES, Euratomas) Nr. 1141/2014;
            
         
               (13)
            
            
               todėl reikėtų atitinkamai iš dalies pakeisti Finansinį reglamentą,
            
         PRIĖMĖ ŠĮ REGLAMENTĄ:
   1 straipsnis
   Reglamentas (ES, Euratomas) Nr. 966/2012 iš dalies keičiamas taip:
   
               1)
            
            
               121 straipsnio 2 dalis papildoma šiuo punktu:
               
                           „j)
                        
                        
                           antros dalies VIII antraštinėje dalyje nurodyti įnašai Europos politinėms partijoms.“
                        
                     
         
               2)
            
            
               125 straipsnis iš dalies keičiamas taip:
               
                           a)
                        
                        
                           3 dalies antra pastraipa išbraukiama;
                        
                     
                           b)
                        
                        
                           6 dalis pakeičiama taip:
                           „6.   Jei Europos politinio fondo, Europos Parlamento ir Tarybos reglamento (ES, Euratomas) Nr. 1141/2014 (7) prasme, finansinių metų, kuriems jis gavo dotaciją veiklai, pabaigoje pajamos viršija išlaidas, to perviršio dalis, ne didesnė nei 25 % visų tų finansinių metų pajamų, gali, nukrypstant nuo šio straipsnio 4 dalyje nustatyto principo nesiekti pelno, būti perkelta į kitus finansinius metus su sąlyga, kad ji bus panaudota iki kitų finansinių metų pirmo ketvirčio pabaigos.
                        
                     
         
               3)
            
            
               Antra dalis papildoma šia antraštine dalimi:
               „VIII   ANTRAŠTINĖ DALIS
               
                  ĮNAŠAI EUROPOS POLITINĖMS PARTIJOMS
               
               204a straipsnis
               Bendrosios nuostatos
               1.   Šiame reglamente Europos politinės partijos – subjektai, užregistruoti vadovaujantis Reglamentu (ES, Euratomas) Nr. 1141/2014.
               2.   Tiesioginiai finansiniai įnašai iš biudžeto Europos politinėms partijoms gali būti skiriami atsižvelgiant į jų įnašą formuojant europinį politinį sąmoningumą ir reiškiant Sąjungos piliečių politinę valią laikantis Reglamento (ES, Euratomas) Nr. 1141/2014.
               204b straipsnis
               Principai
               1.   Įnašai naudojami tik su Europos politinių partijų tikslais tiesiogiai susijusių veiklos išlaidų procentinei daliai, nustatytai Reglamento (ES, Euratomas) Nr. 1141/2014 17 straipsnio 4 dalyje, kompensuoti, kaip nurodyta to reglamento 17 straipsnio 5 dalyje ir 21 straipsnyje.
               2.   Įnašai gali būti naudojami išlaidoms, susijusioms su Europos politinių partijų sudarytomis sutartimis, kompensuoti su sąlyga, kad sudarant sutartis nebuvo interesų konfliktų.
               3.   Įnašai nenaudojami siekiant suteikti bet kokio pobūdžio asmeninį pranašumą grynaisiais pinigais arba natūra jokiam atskiram Europos politinės partijos nariui arba jos darbuotojui tiesiogiai arba netiesiogiai. Įnašai nenaudojami trečiųjų šalių, ypač Europos arba nacionalinio lygmens nacionalinių politinių partijų arba politinių fondų, veiklai tiesiogiai ar netiesiogiai finansuoti nesvarbu, ar jie yra dotacijų, dovanų, paskolų, ar bet kokių kitų panašių susitarimų forma. Įnašai nenaudojami tikslams, kuriems taikoma išimtis pagal Reglamento (ES, Euratomas) Nr. 1141/2014 22 straipsnį.
               4.   Įnašams taikomi skaidrumo ir vienodo požiūrio principai, vadovaujantis Reglamente (ES, Euratomas) Nr. 1141/2014 nustatytais kriterijais.
               5.   Įnašus kasmet skiria Europos Parlamentas, o informacija apie juos skelbiama vadovaujantis šio reglamento 35 straipsnio 2 dalimi ir Reglamento (ES, Euratomas) Nr. 1141/2014 32 straipsnio 1 dalimi.
               6.   Įnašus gaunančios Europos politinės partijos tiesiogiai ar netiesiogiai negauna kito finansavimo iš biudžeto. Visų pirma draudžiama priimti dovanojamą turtą iš Europos Parlamento frakcijų biudžetų. Jokiomis aplinkybėmis bet kuris išlaidų punktas negali būti finansuojamas iš biudžeto du kartus.
               204c straipsnis
               Biudžeto aspektai
               Įnašai mokami iš Europos Parlamento biudžeto skirsnio. Nepriklausomiems išorės audito įstaigoms ar ekspertams, nurodytiems Reglamento (ES, Euratomas) Nr. 1141/2014 23 straipsnyje, numatyti asignavimai skiriami tiesiogiai iš Europos Parlamento biudžeto.
               204d straipsnis
               Kvietimas teikti paraiškas dėl įnašų
               1.   Įnašai skiriami kasmet skelbiant kvietimą teikti paraiškas dėl įnašų bent Europos Parlamento svetainėje.
               2.   Europos politinei partijai gali būti skiriama tik po vieną įnašą per metus.
               3.   Europos politinė partija gali gauti įnašą tik tuo atveju, jeigu ji pateikia paraišką dėl finansavimo laikydamasi kvietime teikti paraiškas dėl įnašų nustatytų sąlygų.
               4.   Kvietime teikti paraiškas dėl įnašų nustatomi tinkamumo finansuoti kriterijai, kuriuos turi atitikti pareiškėjas, ir atmetimo kriterijai.
               5.   Kvietime teikti paraiškas dėl įnašų nustatomas bent išlaidų, padengtinų įnašo lėšomis, pobūdis.
               6.   Kvietime teikti paraiškas dėl įnašų reikalaujama biudžeto sąmatos.
               204e straipsnis
               Skyrimo procedūra
               1.   Paraiškos dėl įnašų tinkamai ir laiku teikiamos raštu, įskaitant prireikus saugia elektronine forma.
               2.   Įnašai neskiriami pareiškėjams, kurie įnašų skyrimo procedūros metu yra patekę į vieną iš 106 straipsnio 1 dalyje, 107 straipsnyje ir 109 straipsnio 1 dalies a punkte nurodytų situacijų ir kurie yra užregistruoti draudimo dalyvauti viešųjų pirkimų procedūroje centrinėje duomenų bazėje, nurodytoje 108 straipsnyje.
               3.   Pareiškėjai turi patvirtinti, kad nėra patekę nė į vieną iš 2 dalyje nurodytų situacijų.
               4.   Įnašai skiriami sudarant susitarimą dėl įnašo arba priimant sprendimą dėl įnašo, kaip nustatyta kvietime teikti paraiškas dėl įnašų.
               5.   Sudarant susitarimą dėl įnašo ir priimant sprendimą dėl įnašų skyrimo atsakingam įgaliojimus suteikiančiam pareigūnui gali padėti komitetas. Atsakingas įgaliojimus suteikiantis pareigūnas, tinkamai atsižvelgdamas į skaidrumo ir vienodo požiūrio principus, nustato tokio komiteto sudėties, jo narių skyrimo ir veikimo taisykles bei interesų konfliktų prevencijos taisykles.
               204f straipsnis
               Vertinimo procedūra
               1.   Paraiškos atrenkamos vadovaujantis Reglamentu (ES, Euratomas) Nr. 1141/2014 nustatytais įnašų skyrimo kriterijais iš paraiškų, kurios atitinka tinkamumo ir atmetimo kriterijus.
               2.   Tinkamumo kriterijais nustatomos sąlygos, kuriomis pareiškėjas gali gauti įnašą, vadovaujantis Reglamente (ES, Euratomas) Nr. 1141/2014 nustatytomis taisyklėmis.
               3.   Už paraiškas atsakingo įgaliojimus suteikiančio pareigūno sprendime nustatoma bent:
               
                           a)
                        
                        
                           įnašo objektas ir bendra suma;
                        
                     
                           b)
                        
                        
                           atrinktų pareiškėjų pavadinimas ir priimtos sumos;
                        
                     
                           c)
                        
                        
                           atmestų pareiškėjų pavadinimai ir to atmetimo priežastys.
                        
                     4.   Atsakingas įgaliojimus suteikiantis pareigūnas raštu praneša pareiškėjams apie sprendimą dėl jų paraiškos. Jeigu paraiška dėl finansavimo atmetama arba skiriama dalis prašomos sumos arba suma nesuteikiama visiškai, atsakingas įgaliojimus suteikiantis pareigūnas nurodo priežastis, dėl kurių paraiška atmesta arba neskiriama prašyta suma, visų pirma remdamasis 1 ir 2 dalyse nurodytais tinkamumo ir įnašų skyrimo kriterijais. Jeigu paraiška atmetama, atsakingas įgaliojimus suteikiantis pareigūnas pareiškėjui praneša apie galimas administracines ir (arba) teisines teisių gynimo priemones, numatytas šio reglamento 97 straipsnyje.
               204g straipsnis
               Įnašų formos
               1.   Įnašai gali būti šių formų:
               
                           a)
                        
                        
                           faktiškai patirtų kompensuotinų išlaidų procentinės dalies atlyginimas;
                        
                     
                           b)
                        
                        
                           atlyginimas remiantis vieneto įkainiais;
                        
                     
                           c)
                        
                        
                           vienkartinės išmokos;
                        
                     
                           d)
                        
                        
                           finansavimas nustatyto dydžio suma;
                        
                     
                           e)
                        
                        
                           a–d punktuose nurodytų įnašų derinys.
                        
                     2.   Atlyginamos gali būti tik tos išlaidos, kurios atitinka kvietimų teikti paraiškas dėl įnašų kriterijus ir kurios buvo patirtos ne anksčiau nei paraiškos pateikimo dieną.
               204h straipsnis
               Įnašų taisyklės
               1.   Vieneto įkainiai naudojami visoms arba tam tikrų specifinių kategorijų kompensuotinoms išlaidoms, kurių suma aiškiai iš anksto nustatoma skaičiuojant vienetais, padengti.
               2.   Vienkartinės išmokos bendrai naudojamos tam tikroms išlaidoms, kurios būtinos konkrečiai Europos politinės partijos veiklai vykdyti, padengti. Vienkartinės išmokos naudojamos tik kartu su kitų formų įnašais.
               3.   Finansavimas nustatyto dydžio suma naudojamas specifinių kategorijų kompensuotinoms išlaidoms, kurių suma aiškiai iš anksto nustatoma taikant procentinį dydį, padengti.
               4.   Kai naudojamos vienkartinės išmokos, finansavimas nustatyto dydžio suma ar vieneto įkainiai, juos reikia apibūdinti kvietime teikti paraiškas dėl įnašų, kur taikytina, nurodant atitinkamas sumas ir dydžius. Kvietime teikti paraiškas dėl įnašų taip pat pateikiamas vienkartinių išmokų, finansavimo nustatyto dydžio suma arba remiantis vieneto įkainiais nustatymo metodų, pagrįstų objektyviomis priemonėmis, kaip antai statistiniais duomenimis, istoriniais Europos politinių partijų duomenimis, kuriuos galima patvirtinti ar patikrinti, arba įprasta partijų sąnaudų apskaičiavimo praktika, aprašymas. Į susitarimą arba sprendimą dėl įnašo įtraukiamos nuostatos, pagal kurias leidžiama patikrinti, ar laikomasi vienkartinių išmokų, finansavimo nustatyto dydžio suma ir remiantis vieneto įkainiais skyrimo sąlygų.
               204i straipsnis
               Išankstinis finansavimas
               Įnašai visiškai mokami vienu išankstiniu finansavimo mokėjimu, nebent tinkamai pagrįstais atvejais atsakingas įgaliojimus suteikiantis pareigūnas nuspręstų kitaip.
               204j straipsnis
               Garantijos
               Jei atsakingas įgaliojimus suteikiantis pareigūnas mano, kad tai tinkama ir proporcinga, jis kiekvienu konkrečiu atveju ir atlikęs rizikos vertinimą, siekdamas apriboti su išankstinio finansavimo mokėjimu susijusią riziką, gali reikalauti, kad Europos politinė partija iš anksto pateiktų garantiją tik tais atvejais, kai, atsižvelgiant į rizikos vertinimą, Europos politinė partija neišvengiamai rizikuoja patekti į vieną iš šio reglamento 106 straipsnio 1 dalies a ir d punktuose nurodytų situacijų arba kai Europos Parlamentui ir Tarybai pranešama apie pagal Reglamento (ES, Euratomas) Nr. 1141/2014 6 straipsnį įsteigtos Europos politinių partijų ir fondų institucijos (toliau – Institucija) sprendimą vadovaujantis to reglamento 10 straipsnio 4 dalimi.
               Šio reglamento 134 straipsnyje įtvirtintos nuostatos dėl dotacijų išankstinio finansavimo garantijos mutatis mutandis taikomos garantijoms, kurių šio straipsnio pirmoje dalyje nurodytais atvejais gali būti reikalaujama atliekant išankstinio finansavimo mokėjimus Europos politinėms partijoms.
               204k straipsnis
               Įnašų naudojimas
               1.   Įnašai naudojami vadovaujantis 204b straipsniu.
               2.   Bet kuri įnašo dalis, nepanaudota per finansinius metus, kuriems buvo skirtas tas įnašas (n metai), panaudojama kompensuotinoms išlaidoms, patirtoms ne vėliau kaip n + 1 metų gruodžio 31 d. Bet kuri likusi įnašo dalis, kuri nebuvo panaudota per tą laikotarpį, susigrąžinama, kaip nustatyta pirmos dalies IV antraštinės dalies 5 skyriuje.
               3.   Europos politinės partijos laikosi didžiausių bendro finansavimo normų, nustatytų Reglamento (ES, Euratomas) Nr. 1141/2014 17 straipsnio 4 dalyje. Ankstesnių finansinių metų likusios sumos negali būti naudojamos daliai, kuriai Europos politinės partijos turi naudoti nuosavus išteklius, finansuoti. Bendriems renginiams skirti trečiųjų šalių įnašai nelaikomi Europos politinių partijų nuosavų išteklių dalimi.
               4.   Europos politinės partijos visų pirma naudoja įnašų, nepanaudotų per finansinius metus, kuriems buvo skirtas tas įnašas, dalį, prieš naudodamos po tų metų skirtus įnašus.
               5.   Bet kurios iš išankstinio finansavimo gautos palūkanos laikomos įnašo dalimi.
               204l straipsnis
               Įnašų naudojimo ataskaita
               1.   Europos politinė partija, laikydamasi Reglamento (ES, Euratomas) Nr. 1141/2014 23 straipsnio, teikia savo metinę ataskaitą dėl įnašų naudojimo ir savo metines finansines pažymas atsakingam įgaliojimus suteikiančiam pareigūnui, kad jis jas patvirtintų.
               2.   Šio reglamento 66 straipsnio 9 dalyje nurodytą metinę veiklos ataskaitą rengia atsakingas įgaliojimus suteikiantis pareigūnas, remdamasis šio straipsnio 1 dalyje nurodytomis metine ataskaita ir metinėmis finansinėmis pažymomis. Tai ataskaitai parengti gali būti naudojami kiti patvirtinamieji dokumentai.
               204m straipsnis
               Likučio mokėjimas
               1.   Įnašo suma nelaikoma galutine, kol atsakingas įgaliojimus suteikiantis pareigūnas nepatvirtino 204l straipsnio 1 dalyje nurodytos metinės ataskaitos ir metinių finansinių pažymų. Metinės ataskaitos ir metinių finansinių pažymų patvirtinimas nedaro poveikio Institucijos teisei vėliau atlikti patikrinimus.
               2.   Nepanaudota išankstinio finansavimo sumos dalis nelaikoma galutine, kol Europos politinė partija jos nepanaudojo, kad atlygintų kompensuotinas išlaidas, atitinkančias kvietime teikti paraiškas dėl įnašų apibrėžtus kriterijus.
               3.   Kai Europos politinė partija nevykdo pareigų, susijusių su įnašo naudojimu, įnašų mokėjimas sustabdomas, įnašai mažinami arba jų mokėjimas nutraukiamas, prieš tai suteikus Europos politinei partijai galimybę pateikti pastabas.
               4.   Atsakingas įgaliojimus suteikiantis pareigūnas, prieš mokėdamas likutį, tikrina, ar Europos politinė partija yra vis dar užregistruota Reglamento (ES, Euratomas) Nr. 1141/2014 7 straipsnyje nurodytame registre ir ar nuo paraiškos pateikimo dienos iki įnašo finansinių metų, kuriems skirtas įnašas, pabaigos jai nebuvo taikyta to reglamento 27 straipsnyje nustatytų sankcijų.
               5.   Kai Europos politinė partija neberegistruota Reglamento (ES, Euratomas) Nr. 1141/2014 7 straipsnyje nurodytame registre arba jai buvo taikytos to reglamento 27 straipsnyje numatytos sankcijos, atsakingas įgaliojimus suteikiantis pareigūnas gali sustabdyti įnašų mokėjimą, įnašus sumažinti arba jų mokėjimą nutraukti ir nurodyti sugrąžinti pagal susitarimą arba sprendimą dėl įnašo neteisėtai išmokėtas sumas, atsižvelgdamas į su įnašo naudojimu susijusių klaidų, pažeidimų, sukčiavimo arba kito pareigų nevykdymo mastą, prieš tai suteikęs Europos politinei partijai galimybę pateikti pastabas.
               204n straipsnis
               Kontrolė ir sankcijos
               1.   Kiekviename susitarime arba sprendime dėl įnašo aiškiai nustatoma, kad Europos Parlamentas, Europos kovos su sukčiavimu tarnyba ir Audito Rūmai gali naudotis savo kontrolės įgaliojimais ir tikrinti visų Sąjungos finansavimą gavusių Europos politinių partijų, rangovų ir subrangovų dokumentus ir patalpas.
               2.   Laikydamasis šio reglamento 109 straipsnio ir Reglamento (ES, Euratomas) Nr. 1141/2014 27 straipsnio 7 dalies, atsakingas įgaliojimus suteikiantis pareigūnas gali skirti pareiškėjams veiksmingas, proporcingas ir atgrasančias administracines ir finansines sankcijas.
               3.   2 dalyje nurodytos sankcijos taip pat gali būti skirtos Europos politinėms partijoms, kurios, pateikdamos paraišką dėl įnašo arba gavusios įnašą, pateikė klaidingas deklaracijas nurodydamos informaciją, kurią reikalavo nurodyti atsakingas įgaliojimus suteikiantis pareigūnas, arba tokios informacijos nepateikė.
               204o straipsnis
               Įrašų saugojimas
               1.   Europos politinės partijos saugo visus įrašus ir patvirtinamuosius dokumentus, taip pat kitus su įnašu susijusius įrašus penkerius metus po metinės ataskaitos ir metinių finansinių pažymų pateikimo, kaip nurodyta 204l straipsnio 1 dalyje.
               2.   Įrašai, susiję su įnašų naudojimo auditais, skundais, ginčų nagrinėjimu arba pretenzijų tenkinimu, saugomi iki tokio audito, skundų, ginčų nagrinėjimo arba pretenzijų tenkinimo pabaigos.
               204p straipsnis
               Išorės audito įstaigų ar ekspertų atranka
               Reglamento (ES, Euratomas) Nr. 1141/2014 23 straipsnyje nurodyti nepriklausomi išorės audito įstaigos ar ekspertai atrenkami taikant viešųjų pirkimų procedūrą. Jų sutarties galiojimo terminas yra ne ilgesnis nei penkeri metai. Pasibaigus dviejų sutarčių galiojimo terminui laikoma, kad juos sieja interesų konfliktas, kuris gali padaryti neigiamą poveikį auditui.“.
            
         2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Jis taikomas nuo 2017 m. sausio 1 d. Ankstesnė nei šio reglamento 1 straipsniu padarytais pakeitimais Reglamento (ES, Euratomas) Nr. 966/2012 125 straipsnio 3 dalies antros pastraipos ir 125 straipsnio 6 dalies teksto redakcija ir toliau taikoma su Europos politinių partijų finansavimu susijusiems veiksmams ir įsipareigojimams, prisiimtiems iki 2017 m. gruodžio 31 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Strasbūre 2014 m. spalio 22 d.
      
         
            Europos Parlamento vardu
         
         
            Pirmininkas
         
         M. SCHULZ
      
      
         
            Tarybos vardu
         
         
            Pirmininkas
         
         B. DELLA VEDOVA
      
   
   
      (1)  OL C 4, 2014 1 8, p. 1.
   
      (2)  2014 m. balandžio 16 d. Europos Parlamento pozicija (dar nepaskelbta Oficialiajame leidinyje) ir 2014 m. rugsėjo 29 d. Tarybos sprendimas.
   
      (3)  OL L 297, 2003 11 15, p. 1.
   
      (4)  OL C 296 E, 2012 10 2, p. 46.
   
      (5)  2014 m. spalio 22 d. Europos Parlamento ir Tarybos reglamentas (ES, Euratomas) Nr. 1141/2014 dėl Europos politinių partijų ir Europos politinių fondų statuto ir finansavimo (žr. šio Oficialiojo leidinio p. 1).
   
      (6)  2012 m. spalio 25 d. Europos Parlamento ir Tarybos reglamentas (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (OL L 298, 2012 10 26, p. 1).
   
      (7)  2014 m. spalio 22 d. Europos Parlamento ir Tarybos reglamentas (ES, Euratomas) Nr. 1141/2014 dėl Europos politinių partijų ir Europos politinių fondų statuto ir finansavimo (OL L 317, 2014 11 4, p 1.).“